S-a mai dus un mit. Guvernarea Dragnea a făcut țăndări marele argument electoral PSD: „Om fi noi hoți, dar măcar suntem competenți”, parafrazat magistral pe vremuri de marele gânditor Marian Vanghelie: „Ăilalți sunt atât de proști, că nu știu nici să fure”.

Pesediștii lui Dragnea sunt atât de competenți în guvernare, că zici că s-au întors la putere țărăniștii. Un amestec de habarnism cronic, urechism acut și prostie bufă plutește peste „cabinetul” de miniștri al domnului Dragnea.

PSD a moștenit o economie în creștere, un mediu de business pregătit să schimbe într-o viteză superioară, cu un sector IT în plină expansiune care putea să tragă definitiv țara după el în secolul XXI, și o societate ceva mai dinamică și mai optimistă după anii de criză economică. Condiții ideale să guverneze bine.

În câteva luni, PSD a scos sute de mii de oameni în stradă după OUG13, a zăpăcit de tot economia cu idei crețe lansate azi și retrase mâine (35.000 de consultanți fiscali, impozitul pe gospodărie „ca-n America”), i-a învrăjbit pe bugetari cu cei din mediul privat (corporatiștii, multinaționalele, Soros), a renunțat la „mari promisiuni” din programul sacrosanct de guvernare (TVA zero la tranzacții imobiliare și publicitate), consolidând zi de zi senzația că șoferul e beat și e doar o chestiune de timp până când ne va băga în pom. După ce a promis dublări și triplări de salarii, susținute, cum altfel?, „din PIB”, ministrul Muncii speră azi că parlamentarii PSD vor veni cu amendamente care să taie (?!) din lefurile crescute prin generozitatea domniei sale. Ce spectacol burlesc, ce bătaie de joc, ce lipsă de onestitate față de oamenii cărora le-ai promis marea cu sarea ca să te aleagă. La rândul său, Liviu Dragnea „nu înțelege” de ce în toată țara sunt proteste față de legea salarizării. Poate pentru că tot mai mulți încep să priceapă că promisiunea electorală „mai mulți bani în buzunarele românilor” a fost doar o chiflă. Bună, aburindă, dar s-a terminat.

Avem, așadar, o guvernare pe bâjbâite, pe bolta căreia sclipesc în noapte lumini precum Lia Olguța Vasilescu, Petre Daea sau chiar premierul Grindeanu însuși. Când deschid gura, limba română și logica sunt supuse la cazne grele.

Adăugați peste toate un damf de suficiență țanțoșă, de „Știm noi mai bine...” și veți avea imaginea competenței și profesionalismului în epoca în care toți șoferii, secretarele și grăjdarii Partidului au ajuns să ne conducă.

Dar cine să-i vadă, cine să-i tragă de mânecă? Guvernarea Dragnea s-a născut într-o zodie norocoasă: Opoziția e pe câmpii.

PNL este într-o continuă criză „de leadership”, cum zic analiștii. Adică nu s-a găsit unul în partidul ăla mare și istoric să-i treacă strada. În curând, liberalii își vor alege președintele dintre adjunctul secretarei și șoferul bodyguardului de la partid.

Foto: Octav Ganea/ Inquam Photos

USR este râsu-plânsu. Singurul partid care fuge după toate fentele din politică face opoziție la el însuși. Acum e în pragul ruperii din cauza ... familiei tradiționale (?!). Ăsta e nivelul, nicio speranță la orizont.

Dacian Cioloș e pe nicăieri. Stă bine ascuns în platformă, refuză să iasă public, ca un nonpolitician care se respectă.

Klaus Iohannis a revenit la siesta și la repaosul duminical.

Din când în când, singurele forme mai consistente de opoziție la guvernare apar din PSD. Sunt însă dizidențe care au legătură exclusiv cu poziționarea în jocul de putere din partid. Opoziția din PSD nu este făcută în interes public, nu cred că Victor Ponta chiar suferă că bugetul va crăpa, el vrea doar să-i mai dea o smetie lui Liviu Dragnea. Și așa se duce la vale și „opoziția din interior”.

Într-un domeniu guvernarea Dragnea chiar excelează: la propagandă și dezinformare. Ca să nu ne gândim la prostii, ca să nu mai vorbim - Doamne ferește - de guvernare, mașina de țesut fum a Partidului produce zilnic marfă. Alegerile din 2009, SIPA, brandul-oaia, familia tradițională - e hrană destulă zilele astea pentru carași. Și dacă s-o termina, nu-mi pierd speranța că sistemul de entertainment național ne va da noi subiecte firbinți și actuale: cine l-a omorât pe Ceaușescu (comisie de anchetă parlamentară), unde s-a ascuns Elodia (comisie + serial TV), dezvăluirile lui Pacepa despre Binom (comisie + serial + protest spontan al oamenilor muncii).